Stappers veilig van berg af ná aanvalle | Netwerk24
Stappers veilig van berg af ná aanvalle
Deur Elsje Du Toit 13 Januarie 2018 21:36
Al die bergklimmers wat vroeër Saterdag op die Silwermyn-staproete in Kaapstad aangeval is, is rondom 13:00 van die berg gered en na ’n hospitaal gebring.
Johan Marais van Wildernis-soek-en-redding (WSAR) sê dit lyk of ’n groep van nege mense op die roete gestap het toe hulle twee mans, wat ook soos bergklimmers lyk, teëgekom het.
Hy sê dit lyk asof die groep hulself verdedig het en van die mans weggekom het. Dit lyk ook asof die groep in twee verdeel het.
Minstens vyf mense, van wie twee vroue is, is met ’n helikopter na ’n hospitaal gebring
“Minstens vyf mense, van wie twee vroue is, is met ’n helikopter na ’n hospitaal gebring.”
Die beserings wissel van gering tot ernstig. “Een van die vyf het baie ernstig seergekry.”
’n Soektog is deur die polisie en veldwagters van SANParke op tou gesit om die twee mans op te spoor.
Navrae is aan sers. Noloyiso Rwexana, polisiewoordvoerder, gerig, maar sy het nog nie reageer nie.
* Marais sê terwyl die reddingswerkers nog daar besig was, het nog ’n bergklimmer van Kasteelpoort hulp ontbied.
“Hy is ook met ’n helikopter na die hospitaal gebring.”
Meer oor: Aanval | Misdaad